《武山》
明代·周是修

武山山势凌云雄，当南突出虎鼻峰。峰头直上九千丈，翠光倒削玉芙蓉。

飞湍瀑流挂绝壁，松桧龙鳞柯铁屈。就中楼阁开窅冥，风霆白昼惊霹雳。

紫虚真人华盖仙，朱颜绿发不笑言。手持天关踏地轴，服饵玄牝耕丹田。

琪花瑶草时堪把，红尘谁是长年者。猿鹤如能问道心，云在山上水山下。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。